
persoana de contact: maior Eduard ŢELEA – tel. 0722743485 / 0722534344


Buletin Informativ – 26.05.2010 – STOP incendiilor provocate de copii!

În ultimele 24 ore, echipajele de intervenţie din cadrul I.S.U.”Basarab I” Dâmboviţa au fost solicitate la 5(cinci) evenimente astfel:


Marți 25 mai 2010


- la ora 15.23, pompierii de la Garda Fieni au intervenit pentru stingerea unui incendiu izbucnit la o garsonieră dintr-un cămin de nefamiliști situat pe strada Runcului din orașul Fieni. Se pare că incendiul a fost provocat de un copil lăsat nesupravegheat care s-a jucat cu chibriturile aprinzând niște hârtii. Pompierii sosiți la fața locului cu 2(două) autospeciale au lichidat incendiul în circa 30 de minute. Au ars articole de îmbrăcăminte, câteva jucării, un aragaz și bunuri personale, salvîndu-se din calea flăcărilor mobilierul, aparatura electrocasnică și un motoscuter;
- la ora 18.03, pompierii de la Detașamentul Găești au intervenit pentru stingerea unui incendiu izbucnit pe un teren viran din comuna Dragodana – sat Străoști, unde au ars cca.30mp vegetație uscată, cca.200kg gunoi menajer și 7(șapte) anvelope uzate.


Echipajele SMURD din cadrul I.S.U.”Basarab I” Dâmboviţa au intervenit în această perioadă pentru a acorda ajutor medical de urgență la 3 solicitări (SMURD Târgoviște - 2 și SMURD Titu – 1). 

*  *  *


Se cunoaște faptul că “jocul copiilor cu focul” este o cauză de incendiu frecvent întâlnită, în ţara noastră mulţi copii fiind victime ale incendiilor, multe dintre acestea provocate chiar de ei înşişi.



În primele patru luni ale acestui an, în România s-au produs 2.370 incendii de locuinţă, în urma cărora 8 copii şi-au pierdut viaţa, iar 21 de copii au fost răniţi (7 intoxicaţi şi 14 au suferit arsuri).


Analizând statistica incendiilor de locuinţe soldate cu victime în rândul copiilor se constată câteva elemente comune:


- Majoritatea copiilor decedaţi (62,5%) provin din zona estică a ţării (Neamţ, Vaslui, Bacău), restul (37,5%) fiind din sudul ţării (Vâlcea, Prahova, Bucureşti). 33% dintre copii răniţi în urma incendiilor provin din zona Moldovei (Botoşani, Suceava, Neamţ, Iaşi), urmat de zona centrală (24%, Covasna, Mureş, Sibiu) şi de Bucureşti (19%).


- Toţi copii care au decedat erau lăsaţi în casă nesupravegheaţi de către adulţi, în timp ce majoritatea aveau vârsta până în 4 ani (62,5%). Dintre copii răniţi, 43% aveau vârste până în 4 ani.


- 50% din împrejurările în care s-au produs incendiile soldate cu copii decedaţi le-au constituit jar căzut din sistemele de încălzire pe materiale combustibile. Majoritatea împrejurărilor (33%) în care s-au produs incendiile cu copii răniţi le-au constituit echipamentele şi sistemele de încălzire cu defecţiuni, urmate de instalaţii electrice defecte (24%). Cel mai cutremurător este cazul incendiului din data de 19.04.2010 din oraşul Buhuşi (jud. Bacău) în care 3
copii şi-au pierdut viaţa prin intoxicare cu fum (de 1 an şi 4 luni, 4 ani, respectiv 5 ani). În momentul izbucnirii incendiului, ca urmare a jarului căzut din sobă pe covor, copiii se aflau singuri în casă, tatăl fiind la serviciu, iar mama în vizită la o rudă.
De câte ori auzim că un copil a fost din nou victima unui incendiu, ne sensibilizează profund şi cu toţii am dori ca acest lucru să nu se mai repete. Totul depinde de noi toţi, de câtă grijă dăm dovadă în a respecta măsurile de prevenire, pe care pompierii ţin să le amintească ori de câte ori au ocazia.

SFATURI PENTRU PĂRINŢI !

Pentru siguranţa copiilor noştri


Pentru părinţi, educatori şi persoanele care au în îngrijire copii este util a şti câteva măsuri care pot preveni astfel de evenimente:      
          - educaţi şi supravegheaţi în permanenţă copii pentru a nu se juca cu focul;


- nu lăsaţi la îndemâna copiilor chibrituri, brichete, lumânări şi alte surse de foc;


- nu încredinţaţi copiilor sarcina de a aprinde focul;


- nu lăsaţi fără supraveghere copii în încăperile unde este aprins focul în sobe sau se găsesc în stare de funcţionare reşouri electrice, aragaze şi alte aparate de uz casnic.
           - nu este permis accesul copiilor nesupravegheaţi în depozitele de furaje, şure, poduri, magazii, grajduri, cu mijloace care ar putea produce incendii;

          Pentru ca pe viitor copiii să nu mai fie victime ale incendiilor, adulţii trebuie să ţină seama de sfaturile pompierilor, să le vorbească acestora despre pericolul pe care îl reprezintă incendiul și jocul lor cu focul, astfel încât copiii să adopte un comportament preventiv pe care pompierii se străduiesc să îl formeze în rândul acestora. Numai aşa vor reuşi să se salveze şi să-i poată ajuta şi pe cei din jur.

